Алена Міронаўна Чухнюк

**Алена Міронаўна Чухнюк** () — беларуская і савецкая чыгуначніца, дэпутат Вярхоўнага Савета СССР ад Гомельскай вобласці, Герой Сацыялістычнай Працы (1943).

## Біяграфія 
Нарадзілася 12 сакавіка 1917 года ў в. Дзьякоўка Вінніцкага павета Падольскай губерні Расійскай імперыі ў сялянскай сям’і.

У 1938 годзе паступіла на курсы памочнікаў паравознага машыніста пры Гомельскім лакаматыўным дэпо Беларускай чыгункі, пасля заканчэння якіх працавала ў дэпо Гомель памочнікам машыніста паравоза, затым — машыністам калоны Беларускай чыгункі. Вадзіла вялікагрузныя цягнікі на Оршу, Магілёў, Чарнігаў.

У 1941 годзе ёй прысвоена званне «Ганаровы чыгуначнік».

Вялікую Айчынную вайну сустрэла ў Гомелі. Падчас вайны вадзіла вайсковыя цягнікі са зброяй і боепрыпасамі да лініі фронту — пад Яльцом, Сталінградам, Курскам, на Дняпры. З 1942 года — старшы машыніст паравознай калоны № 4 асобага рэзерву Народнага камісарыята шляхоў зносін СССР (на станцыі Масква-Кіеўская), узначальвала комплексную брыгаду паравоза «Эм723-88», маючы ў падпарадкаванні дзве брыгады. У 1942 годзе, ведучы састаў з ваеннай тэхнікай на Сталінградскі фронт, на станцыі Пятроў Вал пры налёце варожых бамбардзіроўшчыкаў была паранена.

Указам Прэзідыума Вярхоўнага Савета СССР ад 5 лістапада 1943 года «за асобыя заслугі ў забеспячэнні перавозак для фронту і выбітныя дасягненні ў аднаўленні чыгуначнага транспарта ва ўмовах ваеннага часу» удастоена звання Героя Сацыялістычнай Працы з уручэннем ордэна Леніна і залатога медаля «Серп і Молат». Нараўне з А. М. Аляксандравай і Г. П. Жаркавай яна была адной з першых чыгуначніц СССР, якія атрымалі гэтае званне.

Зімой 1943—1944 гадоў на Паўночна-Пячорскай чыгунцы вадзіла цягнікі з вуглем; ва ўмовах моцных маразоў арганізавала хуткасны рух вугальных маршрутаў, скараціўшы час дастаўкі грузу ў тры разы. Затым забяспечвала Курскі напрамак (Бранск — Унеча — Сухінічы), участкі Паўднёва-Заходняй і Львоўскай чыгунак (Кіеў — Казацін — Жмерынка — Гусяцін — Львоў — Тэрнопаль — Пярэмышль).

Пасля вайны скончыла Маскоўскі электрамеханічны інстытут інжынераў транспарту, працавала ў Міністэрстве шляхоў зносін СССР. Выбіралася дэпутатам Вярхоўнага Савета СССР 2-га склікання (1946—1950; член Савета Саюза ад Гомельскай вобласці).

З 1981 года — на пенсіі. Уваходзіла ў Цэнтральны савет ветэранаў чыгуначнага транспарту. Пражывала ў Маскве.

Памерла 10 мая 2014 года. Пахавана ў Маскве на Траекураўскіх могілках.

## Цікавыя факты 
* За ўсю гісторыю існавання дэпо Гомель Беларускай чыгункі А. М. Чухнюк засталася адзінай жанчынай-машыністам паравоза.

## Ушанаванне памяці 
* Імем Алены Чухнюк названы электрацягнік ЭТ2М-045 Кастрычніцкай чыгункі;
* Імя Алены Чухнюк прысвоена дызель-цягніку ДР1Б-505 лакаматыўнага дэпо Гомель; цягнік курсіруе па маршруце Гомель — Магілёў і на іншых напрамках.
* У 2014 годзе на будынку лакаматыўнага дэпо Гомель устаноўлена мемарыяльная дошка А. М. Чухнюк.
* У 2014 годзе Белпошта выпусціла мастацкі маркіраваны канверт памяці А. М. Чухнюк у серыі «Жанчыны ў Вялікую Айчынную вайну».

## Крыніцы 
## Спасылкі 
* Имя, ставшее легендой
* Ушла наша легенда

Катэгорыя:Чыгуначнікі СССР
Катэгорыя:Чыгуначнікі Беларусі
Катэгорыя:Ганаровыя чыгуначнікі
Катэгорыя:Дэпутаты Савета Саюза Вярхоўнага Савета СССР ад акруг Беларусі
Катэгорыя:Дэпутаты Савета Саюза Вярхоўнага Савета СССР 2-га склікання